钦定古今图书集成/明伦汇编/氏族典/第233卷 > 《苏州府志》 > 张良
## 钦定古今图书集成/明伦汇编/氏族典/第233卷 > 《苏州府志》 > 张良

按《史记留侯世家》：“留侯张良者，其先韩人也。秦灭韩，
良悉以家财求客刺秦王，为韩报仇。以大父父五世
相韩，故得力士，为铁椎狙击博浪沙中，误中副车。秦
求贼甚急，良乃更名姓，亡匿下邳。尝游下邳圯上，有
老父堕履圯下，谓良曰：‘孺子下取履’。良取履跪履之，
父以足受，笑曰：‘孺子可教矣’。出一编书曰：‘读此则为
王者师矣’。”视其书，乃太公兵法也。沛公略地下邳，拜
良为厩将，说项梁立韩公子成为王。良为韩申徒，项
王不遣。成之国，杀之彭城。良间行归汉，汉王以良为
成信侯。汉六年，封功臣。高帝曰：“运筹策帷幄中，决胜
千里外，子房功也。”封为留侯。乃学辟谷道，引轻举。高
帝崩，后八年卒，谥文成侯。